নয়াদিল্লি : ভারতে আসতে চলেছেন কানাডার প্রধানমন্ত্রী জাস্টিন ট্রুডেউ। ফেব্রুয়ারি মাসের ১৭ থেকে ২৩ তারিখ পর্যন্ত ভারতেই থাকবেন ট্রুডেউ। এই সফরকালে তিনি ঘুরে দেখবেন দেশের নানান প্রসিদ্ধ এলাকা। নয়াদিল্লি ছাড়াও আগ্রা, আহমেদাবাদ, অমৃতসর, মুম্বই ঘুরে দেখবেন তিনি। তাঁর সফর তালিকায় রয়েছে অমৃতসরের স্বর্ণমন্দির, গুজরাতের স্বামীনারায়ণ অক্ষরধাম মন্দির, আগ্রার তাজমহলও। সফরে আলোচনার মূল বিষয়ই হল উচ্চশিক্ষা, মধ্যবিত্তের জন্য কাজের সংস্থান, বিনিয়োগ, শিল্পবাণিজ্য-সহ বিভিন্ন ক্ষেত্রে দু’দেশের সহযোগিতায় উন্নতিসাধন। এর মধ্যে দিয়ে দু’দেশের মধ্যে বন্ধুত্বের সম্পর্ক আরও দৃঢ় করাই হল দুই প্রধানমন্ত্রীর মূললক্ষ্য।